text: 16-årig pige sparket og udsat for røveriforsøg
  04 november 2017 kl. 20.11
  En kun 16-årig pige blev lørdag eftermiddag i Esbjerg passet op af en hætteklædt gerningsmand, der forsøgte at komme afsted med hendes iPhone. 
  En 16-pige gik i dag lørdag ved 17.20-17.30-tiden i dag på Randersvej nær Skolebakken i Esbjerg, da hun blev passet op af en hætteklædt gerningsmand.
  - Hun går med sin iPhone i hånden, og hun er ikke i tvivl om, at han gerne vil have fat i telefonen, siger Ivan Gohr Jensen, vagtchef ved Syd- og Sønderjyllands Politi, til TV SYD.
  - Men hun nægter at give slip på den, forsætter han.
  Her udvikler det sig til et røveriforsøg.
  - Han skubber hende ind i et buskads, og begynder at sparke hende i hovedet og på kroppen, siger Ivan Gohr Jensen.
  Pigen er efter episoden ok, men har fået flere rifter.
  - Jeg gætter på, at det også har været lidt hårdt for hende psykisk, hun er trods alt kun 16 år, siger vagtchefen.
  Politiet efterlyser nu vidner til episoden og beskriver gerningsmanden som 18-20 år, cirka 185 centimeter høj, almindelig af bygning og iført sort hættetrøje.
  